কক্সবাজারে নির্বাচনী তর্কবিতর্কে দুর্বৃত্তের ছুরিকাঘাতে এক কলেজ ছাত্র খুন | parbattanews bangladesh
প্রকাশ সময় June 29, 2018, 8:18 PM
কক্সবাজার শহরের দক্ষিণ রুমলিয়ার ছড়ায় দুর্বৃত্তের ছুরিকাঘাতে এক কলেজ শিক্ষার্থী খুন হয়েছেন।শুক্রবার(২৯জুন) জুমার নামাজের পর দক্ষিণ রুমালিয়ারছরা আশুঘোনা এলাকায় এ ঘটনা ঘটে। আসন্ন কক্সবাজার পৌরসভা নির্বাচন সংক্রান্ত তর্কবিতর্কের এক পর্যায়ে তানভীর আহমেদ (২৬) নামের ওই যুবককে দুর্বৃত্তরা ছুরিকাঘাতে খুন করে বলে জানাগেছে।
নিহত এএইচএম তানভীর আহমেদ (২৬) মহেশখালী উপজেলার ধলঘাটার বনজামিরা ঘোনার মোহাম্মদ সোলাইমানের ছেলে ও কক্সবাজার সরকারি কলেজের গণিত বিভাগের শেষ বর্ষের মেধাবী শিক্ষার্থী। আগামী ১০ জুলাই নৌবাহিনীর অফিসার পদে অনুষ্ঠিতব্য পরীক্ষায় তার অংশ নেয়ার কথা ছিল।
স্থানীয় সূত্র জানায়, শুক্রবার জুমার নামাজের পরে কক্সবাজার পৌরসভার ৭ নম্বর ওয়ার্ডের কাউন্সিলার প্রার্থী ও বর্তমান কাউন্সিলার আশরাফুল হুদা সিদ্দিকি জামশেদ দক্ষিণ রুমালিয়াছড়া এলাকায় কুশল বিনিময়ে যান।
জামশেদ এলাকা ছেড়ে চলে যাওয়ার পর দীর্ঘদিন ভাঙ্গা থাকা রাস্তার ইস্যু তুলে দোকানে বসা একদল যুবক জামশেদের নাম ধরে গালিগালাজ করে।
এসময় আগামী ২৫ জুলাইয়ের নির্বাচনে যিনি এলাকার উন্নয়নে কাজ করবেন বলে মনে হয় তাকে ভোট দিতে বলে তানভীর গালিগালাজ করতে ঐসব যুবকদের নিষেধ করে। এ নিয়ে গালি দেয়া যুবকরা তানভীরের সাথে তর্কে জড়িয়ে পড়ে। এক পর্যায়ে তারা তারভীরকে উপর্যপূরী ছুরিকাঘাত করে বাদশা মিয়া ঘোনা দিয়ে পাহাড়ের দিকে পালিয়ে যায়। স্থানীয়রা তানভীরকে উদ্ধার করে কক্সবাজার সদর হাসপাতালে নিলে চিকিৎসকরা তানভীরকে মৃত ঘোষণা করে।
কক্সবাজার সদর মডেল থানার ওসি ফরিদ উদ্দিন খন্দকার তথ্যের সত্যতা নিশ্চিত করে বলেন, শুনেছি নির্বাচনী প্রচারণা নিয়ে বাকবিতণ্ডতায় এক কলেজ শিক্ষার্থীকে দুর্বৃত্তরা ছুরিকাঘাত করেছে। পুলিশ ঘটনাস্থলে গিয়ে খুনিদের ধরতে অভিযান চালাচ্ছে।